Volvo lover elbil med rekordrækkevidde

Volvo er klar til at tage endnu et stort skridt ind i elbilernes tidsalder. Med den kommende EX60 lover svenskerne nemlig deres længste rækkevidde nogensinde – og det i en bil, der kan blive lige så vigtig for Volvo, som XC60 var i sin tid.

EX60 placerer sig i segmentet for de mellemstore premium-SUV’er, altså dér hvor mange familier i dag leder efter en elbil, der kan dække både hverdagen og de lange ture uden at skulle planlægge hver eneste ladestop. Og her spiller rækkevidde en afgørende rolle. Ifølge Volvo selv bliver EX60 den model, der sætter ny standard i mærkets portefølje, når det gælder elektrisk rækkevidde.

Som vi tidligere har skrevet, kan EX60 meget vel blive Volvos vigtigste bil i nyere tid. Dels fordi den bygger videre på succesen fra XC60, der er Volvos bedst sælgende model gennem mere end et årti. Dels fordi EX60 er den første model, der baseres på en helt ny teknisk platform, skabt specifikt til elbiler. Volvo lover både banebrydende brugeroplevelser og teknologi, der skal gøre elbilen mere intuitiv end nogensinde.

Volvo Cars har frigivet dette teaser-blllede af Volvo EX60.

Klar til 2026

Den offcielle premiere på Volvo EX60 finder sted den 21. januar næste år – og produktionen begynder i første halvdel af 2026 på Volvos fabrik i Torslanda, Göteborg. Med andre ord: Ventetiden er til at tage og føle på – men Volvo pisker allerede nu forventningens stemning i vejret med løfter om rækkevidde, der kan give konkurrenterne kamp til stregen.

Spørgsmålet er blot, hvor langt den egentlig kan køre på en opladning. Volvo holder kortene tæt ind til kroppen, men antyder, at vi skal forvente noget markant bedre end hvad vi tidligere har set fra mærket.

For danske elbilkøbere kan det blive en potentiel gamechanger: En elbil i den størrelse og klasse, der ikke bare lover premium-oplevelse, men også giver ro i maven på de lange motorvejsstræk.

Volvo lover elbil med rekordrækkevidde