Volvos nye sikkerhedssele kåret som årets bedste opfindelse

Når Volvo siger, at sikkerhed er en del af deres DNA, er det ikke bare en floskel. Den svensk-kinesiske bilproducent har netop fået sin nye, intelligente sikkerhedssele udnævnt til en af årets bedste opfindelser af amerikanske Time Magazine – side om side med banebrydende AI-værktøjer og grønne energiløsninger.

Og det er ikke første gang. Sidste år blev Volvos Driver Understanding-system hyldet for sin evne til at spotte trætte og distraherede bilister i realtid. Nu er det så selen, der løber med rampelyset.

En sele, der forstår dig

Det nye system får premiere i den elektriske Volvo EX60, der lanceres i januar 2026. Men i stedet for at være én sele for alle, tilpasser den sig den enkelte person – og den enkelte ulykke.

Ved hjælp af data fra både indvendige og udvendige sensorer kan selen analysere alt fra din kropsform og siddestilling til hastigheden på en potentiel kollision – og derefter justere modstanden i selen, så du får den bedst mulige beskyttelse.

Volvo kalder det for multiadaptiv teknologi. Hvor traditionelle seler arbejder med tre belastningsprofiler, har Volvos nyudviklede version hele 11. Det betyder for eksempel, at en høj, tung person får mere modstand i selen under en kollision for at mindske hovedskader, mens en mindre person i et mildt sammenstød får en blidere sele for at undgå brækkede ribben.

Sikkerhed, der opdaterer sig selv

Som noget helt nyt kan selen også blive klogere over tid. Den er nemlig forbundet til Volvos software-økosystem og kan modtage trådløse opdateringer. Det betyder, lover Volvo, at systemet fremover kan reagere endnu mere præcist – baseret på ny viden, nye scenarier og ny statistik fra tusindvis af andre Volvoer verden over.

Volvos nye sikkerhedssele er forbundet til Volvos software-økosystem og kan modtage trådløse opdateringer.

“Vi er stolte over, at Time anerkender vores indsats,” siger Åsa Haglund, der står i spidsen for Volvo Cars’ sikkerhedscenter. “Den multiadaptive sikkerhedssele benytter realtidsdata for at tilpasse sig situationen og personen, der bærer selen, og dermed leverer vi en bedre og mere individuel form for beskyttelse, som kan hjælpe med at reducere skader,” siger hun.

Volvo opfandt i sin tid trepunktsselen – og gjorde den frit tilgængelig for alle bilproducenter i 1959. Nu tager svenskerne endnu et skridt mod fremtidens bilsikkerhed. Den multiadaptive sikkerhedssele er et udtryk for, hvordan moderne teknologi og klassisk Volvo-DNA kan smelte sammen til noget, der i sidste ende kan redde liv.

EX60 får verdenspremiere i Stockholm den 21. januar 2026 – og bliver første bil med det nye system. Men mon ikke selen hurtigt spreder sig til resten af Volvos modelprogram?

Volvos nye sikkerhedssele kåret som årets bedste opfindelse