Volvo EX60 lover lang rækkevidde og lav pris

Volvo er måske ved at gøre klar til at smide en elektrisk bombe på SUV-markedet. Den kommende Volvo EX60 – arvtageren til Volvos bedst sælgende model nogensinde – skal kombinere over 700 kilometers rækkevidde med et prisniveau, der kan gøre livet surt for både BMW, Mercedes og Tesla.

Volvo lover, at EX60 skal koste omtrent det samme som en tilsvarende benzinbil i segmentet. Det betyder, at basisversionen sandsynligvis lander under 500.000 kroner. Hvis det holder stik, får danskerne pludselig adgang til en premium-SUV med rekordrækkevidde – uden at sprænge budgettet.

– EX60 er meget vigtig, den bliver vores bedst sælgende model og bliver vores allerførste elbil med en meget konkurrencedygtig pris. Den gør det også muligt at nå en virkelig høj volumen på elbiler og samtidig bevare gode marginer, sagde Volvo Cars-chefen Håkan Samuelsson, i forbindelse med den seneste kvartalsrapport.

Over 700 kilometer på én opladning

EX60 bliver Volvos første model på den nye SPA3-platform, og det betyder et teknologisk kvantespring. Den får 800-volts arkitektur, lynhurtig opladning på over 300 kW og et batteri omkring 100 kWh, der kan gå fra 10 til 80 procent på under 22 minutter.

Den får en strukturel batteripakke, hvor batteriet er en del af selve karrosseriet, samt megacasting-teknik, der både sænker produktionsomkostningerne og øger stivheden i bilen. Det skal give bedre køreegenskaber og lavere pris.

Med hensyn til rækkevidden, så har Volvo allerede bekræftet, at EX60 slår deres nuværende rekordholder ES90, der ligger på 700 kilometer. Hvor højt den lander? Måske tæt på de 800 kilometer, som konkurrenterne praler med.

Volvo EX60 bliver naturligvis en såkaldt softwaredefineret bil – med core computing, Android Automotive og Google Services indbygget.

Bygges i Sverige – og datoen er sat

Den første Volvo EX60 omgivet af arbejdere på fabrikken i Göteborg.

Produktionen af EX60 begynder i første halvdel af 2026 på Volvos fabrik i Torslanda, Göteborg, der er blevet opgraderet til formålet. De første forserie-eksemplarer er allerede trillet ud, og den officielle afsløring finder sted den 21. januar 2026.

Volvo XC60 har i mange år været en af mærkets bedst sælgende modeller globalt – og en solid favorit blandt SUV-kunder i både Sverige og Danmark. Med EX60 forsøger Volvo at gentage succesen i en elektrisk tidsalder – og hvis pris, rækkevidde og teknik holder, kan den meget vel blive den elbil, konkurrenterne frygter allermest.

LÆS OGSÅ: Volvo EX60 er på vej – måske deres vigtigste bil nogensinde.

Volvo EX60 lover lang rækkevidde og lav pris