Volvos nye elbil EX60 lækker før premieren – dropper dørhåndtag

Få dage inden den officielle præsentation er de første billeder af Volvo EX60 dukket op online – og de afslører en elbil, der både bryder med Volvos vaner og peger direkte ind i fremtidens bilteknologi.

Billederne stammer ifølge et svensk bilforum fra en tv-optagelse i Norge og viser en færdig produktionsbil, ikke en camouflageklædt prototype. Det giver et ret klart billede af, hvad Volvo har på vej i det vigtige mellemklasse-SUV-segment.

Farvel til dørhåndtag – goddag til debat

Noget af det mest opsigtsvækkende er, at EX60 ser ud til helt at droppe de klassiske dørhåndtag. I stedet har Volvo valgt en diskret løsning, hvor små greb er integreret i dør- og rudeområdet. Det giver et rent og strømlinet udtryk – men rejser også spørgsmål.

Et af de lækkede billeder viser det nye dørhåndtag, der sidder ved vinduet (fra Sweedespeed).

For samtidig med at flere bilproducenter leger med skjulte eller elektriske håndtag, skærper sikkerhedsmyndighederne kravene. Euro NCAP begynder i år at teste, om biler efter en ulykke kan åbnes hurtigt udefra, og både i USA og Europa undersøges netop elektriske dørhåndtag. I Kina er et forbud allerede på vej. Hvordan Volvo har løst den balance, bliver først klart ved den officielle præsentation.

Lang rækkevidde og svensk produktion

Ifølge de første officielle oplysninger får EX60 en rækkevidde på op til 810 kilometer, hvilket placerer den solidt blandt de mest langtrækkende el-SUV’er i klassen. Produktionen skal foregå i Torslanda ved Göteborg, hvor Volvo har investeret i en ny gigapresse, der støber store dele af bilens chassis i ét stykke. Batteriet bliver samtidig en bærende del af konstruktionen – en løsning, der både sparer vægt og øger stivheden.

For mange forbrugere er det dog ikke støbemetoderne, der bliver det mest håndgribelige. EX60 får nemlig at få en ny AI-baseret stemmeassistent bygget på Google Gemini. Ambitionen er, at bilen ikke bare skal forstå simple kommandoer, men fungere som en reel digital hjælper – eksempelvis ved at kunne finde og booke et hotel udelukkende via tale.

Teaserbillede af Volvo EX60 (foto: Volvo Cars).

Volvo præsenterer officielt EX60 onsdag den 21. januar. Indtil da har lækagen givet os et sjældent klart smugkig på en elbil, der både vil udfordre Volvos egne traditioner – og forbrugernes forventninger til, hvad en moderne bil skal kunne.

Læs mere om Volvo EX60:

Ny Volvo EX60 kan køre op til 810 km – og kan blive Volvos redning

Google Gemini flytter ind i Volvo EX60

Volvo EX60 lover lang rækkevidde og lav pris

Volvo EX60 er på vej – måske deres vigtigste bil nogensinde

Volvos nye elbil EX60 lækker før premieren – dropper dørhåndtag