Google Gemini flytter ind i Volvo EX60

Der er mindre end en uge til verdenspremieren på Volvo EX60, og Volvo Cars skruer nu for alvor op for volumen på marketingtrompeterne. I dag løfter bilproducenten sløret for en af de største nyheder i EX60: Den bliver den første Volvo nogensinde med Google Gemini integreret direkte i bilen.

Det betyder i praksis, at kunstig intelligens ikke længere kun er noget, der bor i din smartphone eller computer – men også bliver en aktiv del af din hverdag bag rattet.

En bil, du kan tale med – som et menneske

I modsætning til klassiske stemmeassistenter, der kræver faste kommandoer, er Gemini bygget til naturlige samtaler. Du kan stille spørgsmål, bede om hjælp eller få løst opgaver, som du normalt ville tage din telefon frem for, lover Volvo.

Teaserbillede af Volvo EX60.

Eksemplerne, Volvo selv fremhæver, er bemærkelsesværdige: EX60 kan finde en hoteladresse direkte fra din mail, vurdere om et nyligt køb kan være i bagagerummet – eller hjælpe med at planlægge en køretur, mens du stadig holder fokus på trafikken.

Samarbejdet mellem Volvo og Google går næsten et årti tilbage, men med Gemini tages relationen til et helt nyt niveau. Google Gemini er ikke bare et lag oven på infotainmentsystemet. Den er tæt integreret i EX60’s nye digitale fundament, HuginCore – Volvos helt nye kernecomputer, som for første gang får sit eget navn.

HuginCore samler hardware og software i ét system og fungerer som bilens “hjerne”. Den analyserer data fra sensorer, kameraer og radarer, træffer beslutninger i realtid og bliver løbende klogere via trådløse opdateringer. Det er samme filosofi, vi kender fra smartphones – bare i bilskala.

Rå regnekraft i særklasse

For at få AI til at fungere i praksis kræver det enorm regnekraft, og her holder Volvo sig ikke tilbage. EX60 er spækket med hardware fra både Qualcomm og NVIDIA, der tilsammen giver den mest kraftfulde computerplatform, Volvo har brugt til dato.

Teaserbillede af Volvo EX60 (foto: Volvo Cars).

Resultatet er, ifølge Volvos marketingsfolk, et infotainmentsystem uden forsinkelser, lynhurtige kort, mere præcis stemmestyring og en generel oplevelse, der føles markant mere flydende end i tidligere Volvo-modeller.

Ifølge Volvo kan EX60 udføre over 250 billioner operationer i sekundet – og vigtigere endnu: Den lærer for hver eneste kilometer, den kører. HuginCore giver også EX60 et nyt sikkerhedsniveau, hvor bilen konstant analyserer sine omgivelser og reagerer hurtigere på potentielle farer.

Bilen trækker endda på anonymiserede erfaringer fra andre Volvo-modeller verden over – herunder data om ulykker og nærved-hændelser – for løbende at forbedre sine førerassistentsystemer. Målet er en bil, der griber ind tidligere, mere roligt og mere præcist.

Teaserbillede af Volvo EX60 (foto: Volvo Cars).

Klar fra dag ét – og bedre i morgen

Som alle nye Volvo-modeller er EX60 designet til at blive bedre med tiden. Trådløse opdateringer vil løbende tilføje nye funktioner og forbedringer – også til Gemini. På sigt vil AI’en endda kunne bruge bilens kameraer til at “se”, hvad du ser, og svare på spørgsmål om omgivelserne.

Alt dette kommer oven i kendte EX60-dyder som op til 810 kilometers rækkevidde og lynopladning, der kan give op mod 340 kilometer på ti minutter ved en 400 kW-lader.

Verdenspremieren på Volvo EX60 finder sted den 21. januar 2026. Den kan følges live her:

Google Gemini flytter ind i Volvo EX60