Volvo EX60 lanceret i Stockholm – elektrisk SUV med op til 810 km rækkevidde

Den nye Volvo EX60 får verdenspremiere i Stockholm i dag og iNPUT er med. Volvo EX60 er satsningen, der forhåbentlig kan “redde Volvo” – de mangler en bil i segmentet, og deres XC60 er en af de mest solgte Volvoer nogensinde. Den nye Volvo EX60 er Volvos håb for fremtiden, og dens benzinforgænger er den mest succesfulde Volvo nogensinde. Den placerer sig midt i Volvos elektriske SUV-program og har fokus på rækkevidde, hurtig opladning og et omfattende sikkerheds- og komfortniveau.

EX60 en fuldelektrisk SUV i mellemklassen og rammer et segment, der er centralt for det danske marked. Volvo EX60 tilbydes i flere motorvarianter, to udstyrsniveauer og med priser, der – ifølge de vejledende danske tal – starter lige under en halv million kroner. Og så får bilen den første version af Google Gemini i biler – hvilket bliver meget interessant at se.

Tre motorvarianter og markant spænd i ydelse

Volvo EX60 lanceres i tre elektriske drivlinjer. Indstigningsmodellen P6 leverer 374 hk og klarer 0-100 km/t på 5,9 sekunder. P10 AWD øger ydelsen til 510 hk og firehjulstræk, mens topmodellen P12 AWD runder hele 680 hk og accelererer fra 0-100 km/t på 3,9 sekunder. Det er med andre ord en ganske kompetent SUV, volvo har bygget.

Rækkevidden spænder bredt afhængigt af variant. P6 er opgivet til op til 620 km, P10 AWD til 660 km, mens P12 AWD topper med op til hele 810 km på en opladning efter WLTP-standarden. Batterierne vokser tilsvarende fra 80 kWh netto i P6 til 112 kWh netto i topversionen. Med den rækkevidde er Volvo EX60 virkelig en bil, der vil kunne få overbevist nogle af de mere hardcore “elbil-skeptikere”.

Hurtig opladning med 800V-teknologi

EX60 bygger på en 800V-arkitektur i AWD-varianterne, hvilket giver meget høje DC-ladehastigheder. P6 understøtter op til 320 kW, mens P10 og P12 kan lade med op til 370 kW ved 800V DC. Ifølge Volvo kan der hentes over 300 kilometers rækkevidde på omkring 10 minutter under optimale forhold.

AC-opladning sker med op til 22 kW, og 10-80 procent DC-opladning klares på omkring 15 minutter for P6 og P10, mens P12 bruger op til 19 minutter. Trækvægt er op til 2.400 kg for AWD-versionerne, hvilket placerer EX60 blandt de mere kapable el-SUV’er i klassen.

Fokus på sikkerhed og komfort

Som forventet når der står Volvo på bagenden er sikkerhed et centralt element. EX60 er født med en lang række førerassistentsystemer samlet under Volvos Safe Space Technology, herunder avanceret kollisionsforebyggelse, blindvinkelassistent med styreindgreb, cross traffic alert, lane keeping aid og adaptiv fartpilot med styreassistance.

Kabinen byder på trezonet klimaanlæg, panorama glastag, digital instrumentering og en stor 15-tommers centerskærm med Googles infotainmentsystem. Plus-udgaven leveres blandt andet med Bose Premium Sound, mens Ultra-udgaven opgraderer til Bowers & Wilkins-lydsystem med Dolby Atmos og op til 28 højttalere.

Danske priser og beskatning af Volvo EX60

De vejledende danske priser gælder for biler produceret i modelår 2026 og leveret mellem 1. januar og 31. december 2026. Priserne er inklusive moms, registreringsafgift og leveringsomkostninger.

EX60 Plus starter ved 499.000 kroner for P6, 529.000 kroner for P10 AWD og 594.000 kroner for P12 AWD. Ultra-udgaven ligger højere med priser fra 564.000 kroner, 599.000 kroner og op til 664.000 kroner for topmodellen. Den halvårlige CO₂-afgift er oplyst til 460 kroner på tværs af varianterne.

Volvo EX60 lanceret i Stockholm – elektrisk SUV med op til 810 km rækkevidde